སྤྱིར་རྩོམ་ཡིག་འབྲི་རྒྱུ་ནི་ད་ལྟ་ངའི་མི་ཚེའི་ཁྲོད་དུ་མེད་ན་མི་རུང་བའི་འཚོ་བ་སྐྱེལ་སྟངས་གལ་ཆེན་ཞིག་ཏུ་གྱུར་དང་འགྱུར་བཞིན་ཡོད་ལ།ད་རུང་དེའི་ཕན་ཆད་ནས་བཤད་ནའང་།ང་ནི་ནམ་རྒྱུན་དུས་ཚོད་གང་ཁོམ་ལ་བརྩམས་སྒྲུང་ཀློག་རྒྱུར་དགའ་ཞིང་།སྒྱུ་རྩལ་བས་བཞེངས་བསྐྲུན་བྱས་པའི་འདྲ་པར་བརྩམས་ཆོས་ཀྱིས་མཚོན་པའི་སྒྱུ་རྩལ་སྣ་མང་ལ་རོལ་མྱོང་བྱེད་རྒྱུར་དགའ་བ་དང་།གློག་བརྙན་གང་ཡང་རུང་བའི་རྒྱབ་མདུན་གྱི་རྒྱབ་ལྗོངས་ལ་ལྟ་བ།གློག་བརྙན་ནང་གི་འཁྲབ་སྟོན་པ་རྣམས་ཀྱི་མི་ཚེའི་ཉམས་མྱོང་བཤད་པ་ལ་ཉན་རྒྱུར་ལྷག་པར་དགའ།ཨོ་ད་དུང་བཤད་རྒྱུ་ཞིག་བརྗེད་འདུགདེ་ནི་ས་ཆ་གང་སར་ལྟ་སྐོར་དང་ཡུལ་དེའི་འཚོ་བར་རྒྱུས་ལོན།ཉམས་མྱོང་རྒན་པོ་ཅན་རྣམས་ཀྱི་གནའ་གཏམ་ལ་ཉན་ནས་ཟིན་ཐོ་འདེབས་རྒྱུར་ཧ་ཅང་དགའ་བོ་ཡོད།མདོར་ན་ངའི་དགའ་ཕྱོགས་ནི་ངའི་མི་ཚེའི་བདེ་སྐྱིད་འཚོལ་སྟངས་དང་སྤོབས་པ་ལ་སྒོམ་བཞིན་ཡོད།